બીજે દિવસે પંડિત લલિતદેવનો ઉતારો હતો તે હોટલમાં સામેથી સંદેશો આવ્યો કે પ્રધાનશ્રી મધુરીદેવી તેમને મળવા આવવા માંગે છે તો સમય આપો. પંડિત લલિતદેવે જણાવ્યું કે તેમને સમય લેવાની જરૂર નથી, તેઓ ફક્ત અનુકૂળતા જણાવે અને પોતે હાજર રહેશે. તે સવારે મધુરી ખુદ તેના રૂમ ઉપર હોટલમાં આવી. શું જાજરમાન દેહલાલિત્યથી શરીર થોડું ભરાયું હતું પરંતુ સોનાર બાંગલાનું દેદીપ્યમાન રૂપ મધુરીના અંગેઅંગમાં નીખરતું હતું. પ્રધાન તરીકેનો ઠસ્સો અને સુંદર વેશ-પરિધાન તેના વ્યક્તિત્વમાં ચાર ચાંદ લગાવી દેતાં હતાં.